Vroue moet ook 5 stelle speel – Pat Cash | Netwerk24
25 Januarie 2018 10:48
Pat Cash (regs) rig die Amerikaner CoCo Vandeweghe af. Foto: Getty Images
Die voormalige Wimbledon-kampioen Pat Cash is ten gunste daarvan dat vrouetennisspelers Grand Slam-eindstryde van vyf stelle beslis.
Die Aussie is die afrigter van die Amerikaner CoCo Vandeweghe, negende op die wêreldranglys.
Stuff.co.nz berig Cash bevraagteken waarom die beste vrouespelers nie ten minste die eindstryde van die Australiese Ope, Franse Ope, Wimbledon en die Amerikaanse Ope in die beste van vyf stelle uitspook nie.
“Volgens tradisie speel hulle drie stelle, ek is nie seker hoekom dit nog nie verander het nie,” sê Cash.
“Ek is definitief ten gunste van vyf stelle, veral in eindstryde. Dit is waar die verandering moet begin en ek dink vroue sal gelukkig wees daarmee.”
Die voormalige Australiese tennisster Jelena Dokic is nie so seker nie.
Jelena Dokic dink nie vroue moet tenniswedstryde oor vyf stelle beslis nie. Foto: Getty Images
“Hierdie debat word al jare lank gevoer,” sê sy.
“Dit sal baie taai wees om net in eindstryde vyf stelle te speel, want hulle sal nie daaraan gewoond wees nie en jy sal beserings sien en vroue wat nie in staat is om in vier of vyf stelle mee te ding nie.
“Baie van die vroue sal nooit eens ’n eindstryd haal nie en die geleentheid hê om daarvoor te voor te berei nie.”
Meer oor: Coco Vandeweghe | Australiese Ope | Wimbledon | Wta | Franse Ope | Amerikaanse Ope
KYK: Tennis het ’n nuwe gilkoningin!